ธปท.คาด GDP ปี 58 โต 2.8% จากเดิม 2.7% ส่วนปี 59 คาดโต 3.5%
ธปท.คาด GDP ปี 58 โต 2.8% จากเดิมคาดโต 2.7% ส่วนปี 59 คาดโต 3.5% ตามอุปสงค์ต่างประเทศที่ชะลอลงโดยเฉพาะจีนและเอเชีย
25 ธ.ค. 2558

ธนาคารแห่งประเทศไทย (ธปท.) ระบุว่า เศรษฐกิจไทยในปี 58 ขยายตัว 2.8% สูงกว่าที่คาดไว้เดิมเล็กน้อยที่ 2.7% เนื่องจากการลงทุนภาครัฐและการบริโภคภาคเอกชนมีแนวโน้มขยายตัวสูงกว่าที่เคยประเมินไว้ โดยเฉพาะในไตรมาส 3/58 และคาดว่าจะต่อเนื่องถึงไตรมาส 4/58 ของปีนี้
สำหรับในปี 59 เศรษฐกิจไทยมีแนวโน้มขยายตัวได้ 3.5% ต่ำกว่าประมาณเดิมเล็กน้อยที่ 3.7% ตามอุปสงค์ต่างประเทศที่ชะลอลงโดยเฉพาะจีนและเอเชีย แม้ว่าจะถูกชดเชยด้วยแรงส่งที่เพิ่มขึ้นจากการใช้จ่ายภาครัฐ การบริโภคภาคเอกชน และการท่องเที่ยวที่มีแนวโน้มขยายตัวดีกว่าคาด แต่อาจไม่สามารถชดเชยได้ทั้งหมด
ด้านการใช้จ่ายและการลงทุนภาครัฐ รวมถึงประสิทธิผลของมาตรการกระตุ้นเศรษฐกิจ เป็นปัจจัยเสี่ยงด้านบวกสำคัญที่จะช่วยให้เศรษฐกิจขยายตัวได้สูงกว่าประมาณการ ขณะที่อัตราเงินเฟ้อยังอยู่ในระดับต่ำตามแรงกดดันด้านต้นทุนที่ลดลง แต่ความเสี่ยงต่อภาวะเงินฝืดยังจำกัด
พร้อมกันนี้ มองว่านโยบายการเงินที่ผ่อนปรนอย่างต่อเนื่อง มีส่วนช่วยสนับสนุนการฟื้นตัวของเศรษฐกิจ